RO Jurnalul Oficial al Uniunii Europene C 66/29

Aviz privind măsurile antidumping în vigoare referitoare la importurile de anumite elemente de fixare din fier sau oțel originare din Republica Populară Chineză, în urma recomandărilor și hotărârilor adoptate de Organul de soluționare a litigiilor al Organizației Mondiale a Comerțului la 28 iulie 2011 în litigiul CE – elemente de fixare (DS397)

2012/C 66/06

Prezentul aviz se publică în conformitate cu Regulamentul (CE) nr. 1515/2001 al Consiliului privind măsurile pe care Comunitatea le poate lua ca urmare a unui raport adoptat de Organul de soluționare a litigiilor al OMC privind măsurile antidumping sau antisubvenții (1) („Regulamentul de abilitare al OMC”).

La 28 iulie 2011, Organul de soluționare a litigiilor al OMC („OSL”) a adoptat raportul Organului de apel și raportul Grupului special, astfel cum a fost modificat de raportul Organului de apel, în cazul „European Communities — Definitive Anti-Dumping Measures on Certain Iron or Steel Fasteners from China” („Comunitățile Europene – măsuri antidumping definitive privind anumite elemente de fixare din fier sau oțel originare din China”) (denumite în continuare „Rapoartele”) (2).

În aceste rapoarte s-a constatat, inter alia, că UE a acționat de o manieră incompatibilă cu:

— articolele 6.10 și 9.2 din Acordul antidumping al OMC, în ceea ce privește articolul 9 alineatul (5) din Regulamentul (CE) nr. 1225/2009 privind protecția împotriva importurilor care fac obiectul unui dumping din partea țărilor care nu sunt membre ale Comunității Europene (3) („Regulamentul antidumping de bază al UE”), astfel cum se aplică în cazul anchetei vizând importurile de anumite elemente de fixare din fier sau oțel originare din Republica Populară Chineză (denumită în continuare „ancheta privind elementele de fixare”);

— articolele 6.4, 6.2 și 2.4 din Acordul antidumping al OMC cu privire la anumite aspecte ale stabilirii existenței unui dumping în cadrul anchetei privind elementele de fixare;

— articolul 4.1 din Acordul antidumping al OMC cu privire la definiția industriei din Uniune;

— articolele 3.1 și 3.2 din Acordul antidumping al OMC cu privire la analizarea volumului importurilor care fac obiectul unui dumping în cadrul anchetei privind elementele de fixare;

— articolele 3.1 și 3.5 din Acordul antidumping al OMC cu privire la analiza legăturii de cauzalitate; și

— articolele 6.5 și 6.5.1 din Acordul antidumping al OMC în ceea ce privește tratamentul informațiilor confidențiale.

În urma consultării Comitetului consultativ, scopul prezentului aviz este inițierea unei reexaminări fondate pe Regulamentul de abilitare al OMC și informarea părților interesate în legătură cu modul în care vor fi luate în considerare constatările menționate anterior cu privire la măsurile în vigoare aplicabile importurilor de anumite elemente de fixare din fier sau oțel originare din Republica Populară Chineză. Aceste măsuri au fost impuse prin Regulamentul (CE) nr. 91/2009 al Consiliului din 26 ianuarie 2009 (4) („regulamentul privind elementele de fixare”), în urma unei anchete efectuate de Comisie, inițiate la 9 noiembrie 2007. Perioada de anchetă (PA) a fost cuprinsă între 1 octombrie 2006 și 30 septembrie 2007.

1. Constatări referitoare la articolele 6.10 și 9.2 din Acordul antidumping al OMC cu referire la articolul 9 alineatul (5) din Regulamentul antidumping de bază al UE, astfel cum se aplică anchetei privind elemente de fixare

Articolul 9 alineatul (5) din Regulamentul antidumping de bază al UE prevede că producătorii-exportatori din țările care nu au economie de piață și care nu beneficiază de tratamentul aplicat societăților care funcționează în condițiile unei economii de piață, în conformitate cu articolul 2 alineatul (7) litera (c) din Regulamentul antidumping de bază al UE, vor fi supuși taxelor aplicabile la nivel național, cu excepția cazului în care acești exportatori pot demonstra că îndeplinesc condițiile de aplicare a unui tratament individual, prevăzute la articolul 9 alineatul (5) din Regulamentul antidumping de bază al UE.

(a) Reexaminări ale măsurilor în vigoare

În urma rapoartelor și în conformitate cu Regulamentul de abilitare al OMC, Comisia inițiază, prin prezentul aviz, o reexaminare a tratamentului aplicat anumitor părți interesate din cadrul anchetei privind elementele de fixare, și anume acele părți care consideră că au fost descurajate să coopereze și să solicite tratament individual din cauza obligațiilor administrative generate de articolul 9 alineatul (5) din Regulamentul antidumping de bază al UE sau deoarece au considerat că nu au îndeplinit toate criteriile prevăzute de acest articol.

Prin prezentul aviz, Comisia invită orice producător-exportator din Republica Populară Chineză ale cărui exporturi în Uniunea Europeană fac în prezent obiectul măsurilor antidumping în vigoare privind importurile de anumite elemente de fixare din fier sau oțel originare din Republica Populară Chineză și care consideră că a fost descurajat să coopereze și să solicite tratament individual din cauza obligațiilor administrative generate de articolul 9 alineatul (5) din Regulamentul antidumping de bază al UE sau deoarece a considerat că nu a îndeplinit toate criteriile prevăzute de acest articol și că aceste măsuri ar trebui să fie reexaminate în lumina interpretării juridice a articolului 9 alineatul (5) din Regulamentul antidumping de bază al UE conținute în rapoarte să solicite o reexaminare în conformitate cu articolul 1 din Regulamentul de abilitare al OMC.

Măsurile reexaminate pot fi abrogate, modificate sau menținute în vederea asigurării conformității cu recomandările și hotărârile OSL.

(b) Procedura și termenul-limită

Pentru a fi luate în considerare în cadrul acestei reexaminări, părțile interesate trebuie să se manifeste în termen de cel mult 30 de zile de la data publicării prezentului aviz în Jurnalul Oficial și:

(i) să declare că măsura antidumping la care sunt supuse exporturile solicitantului către Uniunea Europeană se bazează pe circumstanțele menționate la punctul (a) de mai sus; și

(ii) să prezinte informații despre cantitățile exportate către Uniunea Europeană și prețurile de export, în sensul articolului 2 din Regulamentul antidumping de bază al UE, care acoperă perioada de anchetă pe care s-a bazat taxa antidumping aplicabilă.

Orice cerere scrisă de reexaminare trebuie să fie expediată la următoarea adresă:

European Commission Directorate-General for Trade Directorate H — Fasteners investigation Office: N105 04/092 1049 Bruxelles/Brussel BELGIQUE/BELGIË Fax +32 22993704 E-mail: TRADE-AD-FASTENERS-DSB@ec.europa.eu

Comisia va analiza cererile de reexaminare pe baza Regulamentului de abilitare al OMC într-un termen rezonabil. Reexaminarea va fi inițiată numai în cazul în care este primită o cerere motivată corespunzător. Inițierea va fi publicată în Jurnalul Oficial al Uniunii Europene, seria C.

Părțile care solicită o reexaminare ar trebui să fie conștiente de faptul că, în cazul în care constatările impun o modificare a măsurilor în vigoare, o asemenea modificare poate duce la o scădere sau o creștere a nivelului măsurilor.

Odată ce o reexaminare a fost inițiată, Comisia își rezervă dreptul de a o finaliza, chiar și în cazul în care partea care solicită reexaminarea decide să retragă cererea de reexaminare.

2. Constatări referitoare la articolele 6.4, 6.2 și 2.4 din Acordul antidumping al OMC cu privire la anumite aspecte ale stabilirii existenței unui dumping în cadrul anchetei privind elementele de fixare

În urma rapoartelor OSL, Comisia intenționează să comunice din nou tuturor părților interesate care au participat la ancheta privind elementele de fixare informații mai precise despre caracteristicile produsului care s-au dovedit a fi pertinente pentru stabilirea valorii normale utilizate în comparația cu produsul în cauză. Părțile interesate vor fi invitate să își prezinte observațiile privind această nouă comunicare. Observațiile primite vor fi examinate și concluziile care decurg din acestea vor fi comunicate tuturor părților interesate care au participat la ancheta privind elementele de fixare.

3. Constatări referitoare la articolul 4.1 din Acordul antidumping al OMC cu privire la definiția industriei din Uniune

În urma rapoartelor OSL, Comisia intenționează să reexamineze definiția pe care a dat-o industriei din Uniune și nivelul de reprezentativitate al acestei industrii și să stabilească dacă procentajul reprezentat de producția de elemente de fixare în cadrul acestei industrii din totalul producției estimate reprezintă o proporție majoră în sensul dispozițiilor Acordului antidumping al OMC, luând în considerare toate observațiile valabile primite de la producătorii din UE care s-au manifestat în termenul stabilit în avizul de deschidere (5). Rezultatele vor fi comunicate tuturor părților interesate care s-au manifestat în decursul anchetei privind elementele de fixare și acestea vor fi invitate să formuleze observații.

4. Constatări referitoare la articolele 3.1 și 3.2 din Acordul antidumping al OMC cu privire la analizarea volumului importurilor care fac obiectul unui dumping în cadrul anchetei privind elementele de fixare

În urma rapoartelor, Comisia intenționează să își revizuiască evaluarea prejudiciului prin excluderea importurilor pentru care nu s-a constatat existența unui dumping. Rezultatele vor fi comunicate tuturor părților interesate care s-au manifestat în decursul anchetei privind elementele de fixare și acestea vor fi invitate să formuleze observații.

5. Constatări referitoare la articolele 3.1 și 3.5 din Acordul antidumping al OMC cu privire la analiza legăturii de cauzalitate

În urma rapoartelor OSL, Comisia intenționează să reevalueze dacă importurile care fac obiectul unui dumping au cauzat un prejudiciu industriei din Uniune, luând in considerare performanțele specifice exporturilor industriei din UE și nu datele statistice globale referitoare la export raportate de EUROSTAT. Rezultatele vor fi comunicate tuturor părților interesate care s-au manifestat în decursul anchetei și acestea vor fi invitate să formuleze observații.

6. Constatări referitoare la articolele 6.5 și 6.5.1 din Acordul antidumping al OMC în ceea ce privește tratamentul informațiilor confidențiale

În urma rapoartelor, Comisia intenționează să invite cei doi producători relevanți din Uniune să prezinte declarații corespunzătoare cu privire la motivele pentru care informațiile confidențiale nu au putut face obiectul unor rezumate neconfidențiale. De asemenea, Comisia intenționează să facă publice datele Eurostat privind producția totală a UE de elemente de fixare, astfel cum au fost inițial prezentate. Comisia va invita în timp util toate părțile interesate care s-au manifestat în decursul anchetei să consulte dosarul neconfidențial și acestea vor fi invitate să formuleze observații.

7. Alte recomandări și hotărâri

Comisia intenționează să analizeze observațiile părților din cadrul anchetei privind elementele de fixare care susțin că au fost prejudiciate prin divulgarea concluziilor cu privire la tratamentul corespunzător economiei de piață sau cu privire la toate recomandările sau hotărârile OSL.

În conformitate cu articolul 3 din Regulamentul de abilitare al OMC, nicio măsură adoptată în temeiul acestui regulament ulterior unei reexaminări nu are efect retroactiv.

Dreptul de a formula o cerere de reexaminare intermediară în conformitate cu articolul 11 alineatul (3) din Regulamentul antidumping de bază al UE nu este afectat.

8. Consilierul-auditor

Părțile interesate pot solicita intervenția consilierului-auditor al Direcției Generale Comerț. Consilierul-auditor acționează drept intermediar între părțile interesate și serviciile Comisiei responsabile cu ancheta. Consilierul-auditor analizează cererile de accesare a dosarului, controversele cu privire la caracterul confidențial al documentelor, solicitările de prelungire a termenelor-limită și cererile de audiere transmise de părțile terțe. Consilierul-auditor poate organiza o audiere a unei anumite părți interesate și poate acționa drept mediator pentru a asigura respectarea deplină a dreptului la apărare al părților interesate.

Orice solicitare de audiere de către consilierul-auditor trebuie să fie transmisă în scris și să precizeze motivele solicitării.

Pentru mai multe informații și date de contact, părțile interesate pot consulta paginile dedicate consilierului-auditor de pe site-ul internet al DG Comerț: http://ec.europa.eu/trade/tackling-unfair-trade/hearing-officer/index_en.htm

9. Prelucrarea datelor cu caracter personal

Toate datele cu caracter personal colectate pe parcursul prezentei anchete vor fi utilizate în conformitate cu Regulamentul (CE) nr. 45/2001 al Parlamentului European și al Consiliului privind protecția persoanelor fizice cu privire la prelucrarea datelor cu caracter personal de către instituțiile și organele comunitare și privind libera circulație a acestor date (6).

(1) JO L 201, 26.7.2001, p. 10.

(2) OMC, Raport al Organului de apel, AB-2011-2, WT/ds397/AB/R, 15 iulie 2011. OMC, Raport al Grupului special, WT/ds397/R, 29 septembrie 2010. Rapoartele pot fi descărcate de pe site-ul internet al OMC (http://www.wto.org/english/tratop_e/dispu_e/cases_e/ds397_e.htm).

(3) JO L 343, 22.12.2009, p. 51.

(4) JO L 29, 31.1.2009, p. 1.

(5) JO C 267, 9.11.2007, p. 31.

(6) JO L 8, 12.1.2001, p. 1.